作者:徐夤
標題:依禦史溫飛卿華清宮二十二韻
內容:地靈蒸水暖，天氣待宸遊。嶽拱蓮花秀，峰高玉蕊秋。朝元雕翠閣，乞巧繡瓊樓。碧海供驪嶺，黃金絡馬頭。五王更入帳，七貴迭封侯。夕雨鳴鴛瓦，朝陽曄柘裘。伊皋爭負鼎，舜禹讓垂旒。墮珥閑應拾，遺釵醉不收。飛煙籠劍戟，殘月照旌斿。履朔求衣早，臨陽解佩羞。宮詞裁錦段，御筆落銀鉤。帝裡新豐縣，長安舊雍州。雪衣傳貝葉，蟬鬢插山榴。對景瞻瑤兔，昇天駕彩虯。丹書陳北虜，玄甲擐犀牛。聖誥多屯否，生靈少怨尤。穹旻當有輔，帷幄豈無籌。鳳態傷紅豔，鸞輿緩紫騮。樹名端正在，人慾夢魂休。讖語山旁鬼，塵銷隴畔丘。重來芳草恨，往事落花愁。五十年鴻業，東憑渭水流。